‘Korrupte’ ANC-hoofsweep steeds nie afgedankBrian Hlongwa, ANC-hoofsweep in die Gautengse wetgewer, skryf by dié foto wat hy op 24 September op Facebook gedeel het, dit gee hom hoendervel om voor die Universiteit van Oxford se ikoniese gebou te staan. Foto: Facebook Dis nou reeds langer as 100 dae vandat die spesiale ondersoek-eenheid (SOE) se verdoemende verslag openbaar gemaak is waarin die ANC-hoofsweep in die Gautengse wetgewer, Brian Hlongwa, by R1,2 miljard se korrupte bedrywighede betrek word, sê die DA. “Ons het dit elke dag met ons ‘Hlongwa-monitor’ gemeet wat vandag (Sondag) wys 101 dae het reeds verstryk,” sê Jack Bloom, DA-woordvoerder, “maar Gauteng se premier, David Makhura, het Hlongwa nou nog nie uit sy senior amp ontslaan nie.” Op 28 Julie 2014 is berig dat bewerings teen Hlongwa na die ANC se provinsiale integriteitskommissie verwys is, maar daarvan het dadels gekom, sê Bloom. Vanjaar het die ANC se Gautengse sekretaris, Jacob Khawe, gesê Hlongwa sou voor die ANC se provinsiale integriteitskommissie onder leiding van Trevor Fowler van 11 tot 15 Augustus gedaag word. “Intussen is Hlongwa herverkies as lid van die ANC se provinsiale uitvoerende komitee, tesame met die gewese LUR vir gesondheid, Qedani Mahlangu, wat tot skande gemaak is en wat ook veronderstel was om voor die integriteitskommissie te verskyn in verband met die [Life] Esidimeni-tragedie,” sê Bloom. Hy sê in die SOE-verslag is aangetoon hoe “staatskaping” plaasgevind het toe ŉ private maatskappy die bestuursfunksies van die Gautengse gesondheidsdepartement oorgeneem en verdagte tenders van meer as R1,2 miljard toegeken het met beweerde belonings vir Hlongwa. Die departement het steeds nie van dié duistere tydperk herstel nie, wat die oorsaak was van die huidige krisis in Gauteng se openbaregesondheidsektor. “Dis ŉ skande dat die ANC versuim om op tree teen Hlongwa, wat R1,4 miljoen per jaar as hoofsweep verdien,” sê Bloom.